Kienet deċiżjoni meħudha minn Kastilja fl-1 ta' Frar tal-2013, xahar qabel l-aħħar elezzjoni ġenerali, li ħeġġet lill-ministri u s-segretarji parlamentari biex jieħdu d-dar magħhom it-tieni karozza li kien xtralhom il-Gvern minn flus il-poplu. L-eks-Ministru tal-Finanzi Tonio Fenech ibbenefika sew minn din id-deċiżjoni li bħalha ma kinitx ittieħdet f'leġiżlaturi preċedenti. Il- KullĦadd ra ċ-ċirkolari li nħarġu qabel l-elezzjoni ġenerali tal-2008 u tal-2013. Bejniethom hemm differenza waħda. F'tal-2013, fejn kien hemm possibbilità kbira li l-PN iġarrab telfa, ġie miżjud id-dritt biex il-ministri u s-segretarji parlamentari jixtru karozza bi prezz maħdum miċ-Ċivil skont il-proċedura stabbilita wkoll f'din il-kampanja elettorali. Id-direttiva li ħareġ is-Segretarju Prinċipali Permanenti Godwin Grima fid-29 ta' Frar 2008, jiem qabel tmiem il-leġiżlatura, kienet tgħid dak li dejjem intqal qabel kull elezzjoni ġenerali. Jiġifieri li sa lejlet l-elezzjoni l-ministri u s-segretarji parlamentari jridu jagħtu lura ċ-ċwievet tal-uffiċini kif ukoll iħallu l-karozza uffiċjali u t-tieni karozza fil-kumpless tal-Pulizija f'Ta' Kandja. Kellu jiġi rritornat ukoll tagħmir teknoloġiku bħal mowbajls, kompjuters u laptops, iżda f'dan il-każ il-ministri u s-segretarji parlamentari kellhom il-faċilità li jixtruhom skont il-prassi taċ-Ċivil. L-istess direttiva ntbagħtet lejlet l-elezzjoni ġenerali ta' wara, fejn Tonio Fenech ovvjament ħass li kien se jispiċċa minn ministru. Fl-1 ta' Frar 2013 il-ministri u s-segretarji parlamentari intalbu jirritornaw l-istess affarijiet li kienu ntalbu fl-2008, iżda ma din il-lista żdiedet il-faċilità li l-membri tal-Kabinett setgħu jixtru wkoll il-karozza li kien xtralhom il-Gvern. Permezz ta' din id-direttiva l-ġdida, Tonio Fenech ħa miegħu d-dar karozza Honda CRV b'€2000 li, ftit snin qabel kienet inxtrat b'€25,000 minn flus il-poplu. L-eks-Ministru tal-Finanzi ġġustifika dan id- deal billi qal li l-karozza kienet qdiemet u saħaq li mexa b'kuxjenza onesta. Iżda wara ġie żvelat kif Tonio Fenech beda jiddeskrivi din il-karozza bħala waħda f'kundizzjoni tajba f'riklam li tella' fuq is-sit maltapark.com, fejn għall-istess karozza beda jitlob is-somma ta' €8000. Dan ir-riklam tneħħa minn fuq l-internet ftit sigħat wara li ħarġet l-istorja fil-mezzi tax-xandir. Il-karozza dehret barra r-residenza ta' Tonio Fenech u fuq it-tieqa tagħha kellha n-numru tat-telefown li fuqu wieħed ried iċempel biex jixtri l-karozza bil-prezz li kien qed jitlob l-eks-Ministru biex jaqla' minnha mas-€6000. Filwaqt li jitkellem ħafna dwar politika onesta u nadifa, il-Kap Nazzjonalista Simon Busuttil, minflok ħa passi, qal biss lill-ġurnalist li staqsieh dwar il-każ biex ma "jdaħħakx nies bih".